奉送殊師利
作者：沈遼
朝代：宋

paragraphs: 道人壮年曳長裾，挾策負藝西入都。
欲步青雲不得途，不如濯足歸江湖。
轉出淮山一麻襦，天柱峰前眀月孤。
調御丈夫真我師，不復飲食形不枯。
歸來故土弃妻孥，金玉百萬初若無。
四十削髪入浮屠，有如浮雲飛太虚。
達摩壁觀聊自娱，飲光苦行誰復如。
河西将軍氣貌麤，一見猶如水中魚。
南陽侍郎說詩書，爲築小庵即朝晡。
諸漏已盡無復餘，此生安得爲世拘。
不持一鉢上匡廬，秋風有意入三吴。
天竺二山佛子居，赤城更在滄海隅。
彼土觀緣小踟躇，何時復来尋老夫。
清泠臺下茆已誅，爲留一榻待跏趺。
不辭更貯一斛蜜，山間老境任蘧蘧。